Eitt af því sem veldur breytingum í flutningum á sjávarafurðum er bætt kælitækni , sem gerir sjóflutninga samkeppnishæfari á markaðnum . Vilhelm Þorsteinsson , forstjóri Eimskips , segist í samtali við ViðskiptaMoggann búast við að geta flutt ferskan fisk til Bandaríkjanna innan þriggja ára . Það muni þýða möguleika á að flytja meira magn á hærra verði fyrir afurðirnar . Það hækki útflutningstekjur frá Íslandi með miklu lægri flutningskostnaði en með flugi , og á umhverfisvænni hátt . Segir Vilhelm að fyrst yrði líklega um flutning á laxi að ræða þarsem hann þoli fleiri daga í geymslu . „ Við erum með mjög flottar siglingaleiðir á fimmtudagskvöldum frá Reykjavík fyrir ferskan fisk beint til Rotterdam í Hollandi . Við komum þangað á sunnudagskvöldum og svo er vörum dreift þaðan til Frakklands og Þýskalands aðfaranótt mánudags . Fiskurinn fer síðan frá dreifingarmiðstöðvum í Frakklandi og Þýskalandi á mánudagsmorgni , þannig að fiskur sem veiddur er á þriðjudegi , miðvikudegi og á fimmtudagsmorgni vikuna áður er kominn í búðir á meginlandi Evrópu á þriðjudegi í vikunni á eftir . “ Vöruhótel Eimskips . Kristinn Magnússon Bætt kælitækni hefur einnig áhrif á innflutning á ferskvöru til Íslands . Vilhelm segir að mjög vinsælt sé að flytja ferska ávexti og grænmeti frá Árósum eftir hádegi á föstudegi , sem er svo komið í verslanir hingað á þriðjudegi , og frá Rotterdam á fimmtudögum sem er komið í verslanir upp úr hádegi á mánudögum . Upplýsingagjöf Eimskips hefur verið með mesta móti síðan Vilhelm mætti í brúna hjá félaginu . Það er með ráðum gert að hans sögn . Hafandi starfað í tuttugu ár hinum megin borðsins , á fjármálamarkaði , nánar tiltekið á fyrirtækjasviði Íslandsbanka , hafi honum fundist að þarna mætti gera betur . Í anda þessarar stefnu hafa fjárfestar og almenningur t.d. fengið endurteknar tilkynningar um stöðu mála í Kína þar sem nú eru tvö stór flutningaskip í smíðum fyrir Eimskip . Smíði þeirra hefur tafist úr hófi , og oftar en einu sinni hefur afhendingu verið frestað . Þá er fyrirtækið farið að birta upplýsingar um viðhaldskostnað , auk ýmissa viðbótarfjárhagsupplýsinga eins t.d. hvert markmið félagsins er hvað eiginfjárhlutfall varðar . Það markmið var birt samhliða birtingu níu mánaða uppgjörs félagsins nú á dögunum . „ Við höfum fengið góð viðbrögð við þessari stefnu okkar . Um daginn , þegar níu mánaða uppgjörið var kynnt , þá birtum við í fyrsta skipti upplýsingar um fjármagnsskipanina . Við sögðum frá því opinberlega að við stefndum að því að lækka eiginfjárhlutfallið úr 45% í 40% , og hafa skuldsetninguna 2 - 3 x EBITDA . Þessi stefna hefur ekki verið til staðar hjá félaginu til þessa , og því ekki opinber . Hvað viðhaldsfjárfestingar varðar þá hefur það ekki verið gert áður hér að birta viðhaldsfjárfestingaráætlunina . Við upplýstum einmitt um það um daginn að sú áætlun hefði verið lækkuð í kjölfar sölu þriggja skipa í Noregi , “ segir Vilhelm og á þar við nýlegar fréttir af því að Eimskip seldi þrjú frystiflutningaskip félagsins í Noregi fyrir 12 milljónir dollara , skipin Langfoss , Stigfoss og Vidfoss . Eftir söluna í Noregi verða frystiskip Eimskips fjögur þar í landi , þar af þrjú í eigu Eimskips , en félagið leigir eitt skipanna sem það seldi til baka í tvö ár . Öðruvísi flutningstölur „ Annað sem er nýtt hjá okkur er að við sendum frá okkur ítarlegri upplýsingar um flutningstölur . Félagið hefur aldrei áður gefið út hve mikið magn það flytur , heldur einungis hver aukningin eða samdrátturinn er í prósentum talið . Nú segjum við frá hvoru tveggja . Það skýrir betur en ella fyrir almenningi af hverju félagið þarf öll þessi vöruhús , skip , bíla og lyftara . Upplýsingagjöfin er öll hugsuð til að bæta skilning aðila á markaðnum á rekstri okkar og til að auka traust . Við munum halda áfram að bæta okkur á þessari vegferð . “ Hægt er að lesa viðtalið í heild sinni í ViðskiptaMogganum í dag